Ettepanek: NÕUKOGU OTSUS partnerluse ja koostöö raamlepingu sõlmimise kohta ühelt poolt Euroopa Liidu ja selle liikmesriikide ning teiselt poolt Filipiinide Vabariigi vahel /* COM/2013/0925 final - 2013/0441 (NLE) */





SELETUSKIRI Nõukogu volitas 2004. aasta novembris komisjoni pidama läbirääkimisi eraldi partnerluse ja koostöö raamlepingute sõlmimiseks Tai Kuningriigi, Singapuri Vabariigi, Indoneesia Vabariigi, Filipiini Vabariigi, Malaisia ja Brunei Darussalami Riigiga. Filipiinidega alustati läbirääkimisi 2009. aasta veebruaris ja need lõpetati 2010. aasta juunis. Pärast COREPERi kinnituse saamist parafeerisid pooled partnerluse ja koostöö raamlepingu (PKL) 25. juunil 2010. PKL kirjutati alla 11. juulil 2012. aastal Phnom Penhis ASEANi regionaalse foorumi ministrite kohtumisel. Filipiinidega sõlmitud PKL on esimene kahepoolne leping, mis asendab praeguse 1980. aasta Euroopa Majandusühenduse ja Kagu-Aasia Maade Assotsiatsiooni (ASEAN) liikmesriikide vahel sõlmitud koostöölepinguga loodud õigusraamistiku. Poliitiliselt märgib Filipiinidega sõlmitud PKL olulist sammu kahepoolsete suhete ja ELi rolli tugevnemise suunas Kagu-Aasias, toetudes ühistele väärtustele nagu demokraatia ja inimõigused. See sillutab teed poliitilise, piirkondliku ja ülemaailmse koostöö laiendamisele. PKL sisaldab kohustusi, mis on ELi välispoliitikas kesksel kohal, sealhulgas sätteid inimõiguste, massihävitusrelvade leviku tõkestamise, terrorismi vastase võitluse ja Rahvusvahelise Kriminaalkohtu kohta. Leping hõlmab ka vastastikust huvi pakkuvaid valdkondi nagu rahuprotsess ja katastroofiohu juhtimine. PKL tugevdab valdkondlikku koostööd paljudes poliitikavaldkondades nagu ränne, maksustamine, energia, teadus ja tehnoloogia, mere- ja õhutransport, turism, kultuur, võitlus rahapesu, terrorismi rahastamise, ebaseaduslike uimastite, organiseeritud kuritegevuse ja korruptsiooni vastu. PKL laiendab oluliselt vastastikuse suhtlemise ulatust majanduse ja kaubanduse valdkonnas. Leping sisaldab olulist kaubanduskoostöö osa, mis peaks hõlbustama läbirääkimisi vabakaubanduslepingu sõlmimiseks. Partnerluse ja koostöö raamlepingu sõlmimine on kooskõlas ELi eesmärgiga luua ELi ja ASEANi riikide vaheliste suhete jaoks ulatuslik ja ühtne majanduslik ja poliitiline raamistik. Lisaks sellele sisaldab PKL olulist arengukomponenti, sh rangeid ELi finantshuvide kaitse sätteid. Komisjon märgib, et nõukogu otsuse 2012/272/EL (PKL allkirjastamise kohta Filipiinidega) suhtes on algatatud kohtuasi C–377/12: komisjon palus Euroopa kohtul kõnealune otsus tühistada, kuivõrd nõukogu oli lisanud transporti (Euroopa Liidu toimimise lepingu artiklid 91 ja 100), tagasivõtmist (Euroopa Liidu toimimise lepingu artikli 79 lõige 3) ja keskkonda (Euroopa Liidu toimimise lepingu artikli 191 lõige 4) käsitlevad õiguslikud alused. Komisjon palus kohtul säilitada vaidlustatud otsuse mõju. Vastavalt kohtu otsusele kohtuasjas C–377/12, põhineb käesolev nõukogu otsuse ettepanek sõlmida PKL artiklitel 207 ja 209 ning artikli 218 lõikel 6. Komisjon juhib nõukogu tähelepanu lepingus sisalduvale põhjendusele Ühendkuningriigi, Iirimaa ja Taani aluslepingute protokollil 21 ja 22 põhineva eriseisukoha kohta. Nimetatud põhjenduse lisamise põhjus on üksnes käesoleva teksti loomine. Kõnealune põhjendus võidakse hiljem, sõltuvalt kohtuasja C-377/12 Euroopa Kohtus käsitlemise tulemustest, kas välja jätta või ümber sõnastada. Komisjon on seisukohal, et käesoleva lepingu sõlmimismenetlust ei saa lõpule viia seni, kuni kestab selle juhtumi menetlemine. 2013/0441 (NLE) Ettepanek: NÕUKOGU OTSUS partnerluse ja koostöö raamlepingu sõlmimise kohta ühelt poolt Euroopa Liidu ja selle liikmesriikide ning teiselt poolt Filipiinide Vabariigi vahel EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikleid 207 ja 209 koostoimes artikli 218 lõike 6 punktiga a, võttes arvesse Euroopa Komisjoni ettepanekut võttes arvesse Euroopa Parlamendi nõusolekut ning arvestades järgmist: (1) Kooskõlas nõukogu otsusega 2012/272EL[1], kirjutati partnerluse ja koostöö raamleping ühelt poolt Euroopa Liidu ja selle liikmesriikide ning teiselt poolt Filipiinide Vabariigi vahel alla 11. juulil 2012 tingimusel, et see võidakse sõlmida hilisemal kuupäeval. (2) Leping tuleks Euroopa Liidu nimel heaks kiita, ON VASTU VÕTNUD KÄESOLEVA OTSUSE: Artikkel 1 Partnerluse ja koostöö raamleping ühelt poolt Euroopa Liidu ja selle liikmesriikide ning teiselt poolt Filipiinide Vabariigi vahel on käesolevaga liidu nimel heaks kiidetud. Lepingu tekst on lisatud käesolevale otsusele. Artikkel 2 Lepingu artiklis 48 sätestatud ühiskomitee eesistujaks on liidu välisasjade ja julgeolekupoliitika kõrge esindaja. Sõltuvalt teemast on ühiskomitees esindatud ka vastavalt vajadusele kas liit või liit ja liikmesriigid. Artikkel 3 Nõukogu eesistuja määrab isiku, kes on volitatud esitama Euroopa Liidu nimel lepingu artikli 57 lõikes 1 sätestatud teate. Artikkel 4 Käesolev otsus jõustub selle vastuvõtmise päeval. Käesolev otsus avaldatakse Euroopa Liidu Teatajas. Brüssel, Nõukogu nimel eesistuja [1] ELT L 134, 24.5.2012, lk 3.